Epistula III,14   

C. PLINIUS ACILIO SUO S. 
Rem atrocem 
nec tantum epistula dignam 
Larcius Macedo vir praetorius 
a servis suis passus est, 
superbus alioqui dominus et saevus, 
et qui servisse patrem suum parum, 
immo nimium meminisset. 

Lavabatur in villa Formiana. 
Repente eum servi circumsis​tunt. 
Alius fauces invadit, 
alius os verberat, 
alius pectus et ventrem, 
atque etiam (foedum dictu) verenda contundit; 
et cum exanimem putarent, 
abiciunt in fervens pavimentum, 
ut experi​rentur an viveret. 


Ille, 
sive quia non sentiebat, 
sive quia se non sentire simu​labat, 
immo​bilis et extentus 
fidem peractae mortis imple​vit. 


Tum demum 

quasi aestu solutus 

effer​tur; 
excipiunt servi fide​liores, 
concubinae cum ululatu et clamo​re concurrunt. 

Ita et vocibus excitatus et recreatus loci frigo​re 
sublatis oculis agitatoque corpore 
vivere se - et iam tutum erat - confi​tetur. 

Diffugiunt servi; 
quorum magna pars compre​hensa est, 
ceteri requiruntur. 


Ipse paucis diebus aegre foci​latus 
non sine ultionis sola​cio decessit 
ita vivus vindi​catus 
ut occisi solent. 

Vides 

quot periculis 
quot contumeliis 
quot ludibriis simus obnoxii; 
nec est quod quisquam possit esse securus, 
quia sit remis​sus et mitis; 
non enim iudicio domini sed scelere peri​muntur. 

Verum haec hactenus. 
Quid praeterea noui? Quid? 
Nihil, alioqui subiungerem; 
nam et charta adhuc superest, 
et dies feriatus patitur plura contexi. 
Addam quod opportune de eodem Macedone succurit. 

Cum in publico Romae lavaretur, 
notabilis atque etiam, ut exitus docuit, ominosa res 

accidit. 


Eques Romanus a servo eius, 
ut transitum daret, 
manu leviter admonitus 
convertit se 

nec servum, a quo erat tactus, 
sed ipsum Macedonem 
tam graviter palma percussit 
ut paene concideret. 

Ita balineum illi quasi per gradus quosdam 
primum contumeliae locus, 
deinde exitii fuit. 


Vale
